 NA BBC KINSHASHA, DRC CONGO SERIKALI ya Jamhuri ya Kidemokrasi ya Congo inashutumu nchi jirani ya Rwanda kwa kutumia suala la wakimbizi kulipiza kisasi. Hii ni baada ya Rais wa Rwanda Paul Kagame kutangaza kuwa nchi hiyo haitabeba mzigo wa kuwapokea wakimbizi wa DRC Congo. Rais Kagame alitoa matamshi hayo siku ya Jumatatu akisema nchi yake haiwezi kuendelea kutoa hifadhi kwa wakimbizi na kusisitiza kwamba mzozo wa wakimbizi wanaotoka Congo si tatizo la Rwanda na taifa hilo halitabeba mzigo huo. Ukosefu wa utulivu na usalama mashariki mwa DRC Congo umewalazimisha wengi kuvuka mpaka na kuingia Rwanda. Rais huyo alisema kwamba serikali yake haitabeba mzigo wa kuhifadhi wakimbizi hao. “Watu kukimbia makazi yao na kuvuka mpaka na kuingia Rwanda sio tatizo letu. Serikali yangu haitabeba mizigo kama hiyo,” Kagame alisema. Serikali ya Congo ikirejelea matamshi ya Rais Kagame, ilisema kuwa nchi hiyo haina huruma wala haifuati kanuni za kulinda haki za binadamu. “Matamshi hayo yanaashiria kwamba Haki za Binadamu hazina thamani mbele ya rais wa Rwanda,” nchi hiyo ikasema. Msemaji wa serikali mjini Kinshasa, Patrick Muyaya, alisema rais Kagame amekuwa akichezea shere Jumuiya ya Kimataifa likija kwa suala la haki za binadamu. “Rais huyo anatumia suala la wakimbizi kulipiza kisasi cha kisiasa,” akasema Muyaya. Kulingana na rais Kagame, tishio la usalama ni kile alichoelezea kama mabaki ya vikosi vya Wahutu wenye itikadi kali ambao walijaribu kuliangamiza kabila lake la Kitutsi katika mauaji ya kimbari ya 1994. Rwanda inashutumiwa kwa kuunga mkono kundi la waasi la M23 jambo ambalo nchi hiyo imekuwa ikikanusha. Kundi hilo la waasi limeteka maeneo mengi katika miezi ya hivi karibuni, jambo lililowafanya wengi kukimbilia maeneo salama kwa kuvuka mpaka na kuingia Rwanda. Kigali inalaumu Kinshasa kwa mgogoro huo na kuishutumu jumuiya ya kimataifa kwa kufumbia macho madai kuwa DRC inaunga mkono FDLR, vuguvugu la waasi wengi wa Wahutu wa Rwanda waliohusishwa na mauaji ya kimbari mwaka wa 1994 nchini Rwanda. Kigali inachukulia FDLR kama tishio linalohalalisha uvamizi wa DRC. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  